Pravna podlaga za to poročilo je Uredba (EU) 2015/1017 Evropskega parlamenta in Sveta z dne 25. junija 2015 o Evropskem skladu za strateške naložbe, Evropskem svetovalnem vozlišču za naložbe in Evropskem portalu naložbenih projektov ter o spremembi uredb (EU) št. 1291/2013 in (EU) št. 1316/2013 – Evropski sklad za strateške naložbe (v nadaljnjem besedilu: uredba o EFSI). Uredba o EFSI je bila konec leta 2017 spremenjena z Uredbo (EU) 2017/2396 Evropskega parlamenta in Sveta z dne 13. decembra 2017 o spremembi uredb (EU) št. 1316/2013 in (EU) 2015/1017 v zvezi s podaljšanjem obstoja Evropskega sklada za strateške naložbe ter uvedbo tehničnih izboljšav za ta sklad in Evropsko svetovalno vozlišče za naložbe (v nadaljnjem besedilu: sprememba EFSI 2.0). S spremembo EFSI 2.0 se je med drugim povečala višina jamstva EU in prilagodil ciljni odstotek. Evropska komisija in Evropska investicijska banka (v nadaljnjem besedilu: EIB) sta sporazum o upravljanju EFSI in odobritvi jamstva EU (v nadaljnjem besedilu: sporazum o EFSI) podpisali 22. julija 2015. Prva sprememba in prenovljeni prikaz sporazuma o EFSI sta bila podpisana 21. julija 2016. Druga sprememba in prenovljeni prikaz sporazuma o EFSI sta bila podpisana 21. novembra 2017. Tretja sprememba in prenovljeni prikaz sporazuma o EFSI sta bila podpisana 9. marca 2018.

V členu 16(6) uredbe o EFSI je določeno, da Komisija vsako leto do 31. marca Evropskemu parlamentu, Svetu in Računskemu sodišču predloži letno poročilo o upravljanju Jamstvenega sklada EFSI v preteklem koledarskem letu, vključno z oceno o ustreznosti ciljnega zneska in ravni sredstev v Jamstvenem skladu EFSI ter o tem, ali sklad potrebuje dodatna sredstva. To letno poročilo vsebuje predstavitev finančnega položaja Jamstvenega sklada EFSI ob koncu preteklega koledarskega leta, finančnih tokov v preteklem koledarskem letu, pa tudi pomembne transakcije in vse pomembne informacije o finančnih računih. Vsebuje tudi informacije o finančnem upravljanju, uspešnosti in tveganju Jamstvenega sklada EFSI ob koncu preteklega koledarskega leta.

2.Operativni okvir

Jamstvo EU krije dejavnosti financiranja in investicij, ki jih podpišeta EIB v okviru dela za infrastrukturo in inovacije ter EIS v okviru dela za MSP. Del splošnih dejavnosti EFSI krije jamstvo EU, del pa se izvede na tveganje skupine EIB.

V skladu s členom 12 uredbe o EFSI Jamstveni sklad EFSI predstavlja likvidnostno rezervo, iz katere se poplača EIB, če pride do unovčitve jamstva EU. V skladu s sporazumom o EFSI med EU in EIB se unovčitve jamstva izplačajo iz Jamstvenega sklada EFSI, če njihov znesek presega sredstva, ki jih ima EIB na voljo na računu EFSI. Račun EFSI, ki ga upravlja EIB, je bil vzpostavljen za zbiranje prihodkov EU iz naslova operacij EFSI v sklopu jamstva EU in izterjanih zneskov ter, odvisno od razpoložljivega stanja, za izplačilo unovčitev jamstva EU.

V Jamstvenem skladu EFSI so rezervacije oblikovane progresivno, pri čemer se upošteva povečanje izpostavljenosti jamstva EU.

V skladu s členom 12(4) sredstva Jamstvenega sklada EFSI neposredno upravlja Komisija, vlagajo pa se v skladu z načelom dobrega finančnega poslovodenja, pri čemer se upoštevajo ustrezna bonitetna pravila.

EIB in Evropski investicijski sklad (EIS) sta odgovorna za oceno in spremljanje tveganja posameznih operacij, ki jih podpira jamstvo EFSI. Komisija na podlagi teh informacij ter jasnih in preudarnih predpostavk o prihodnji dejavnosti ohranja ustreznost ciljnega zneska in ravni sredstev v Jamstvenem skladu EFSI, ki se pregleduje. V skladu s členom 16(3) uredbe o EFSI sta EIB in EIS marca 2018 o tem poročala Komisiji in Evropskemu računskemu sodišču.

V skladu s členom 16(2) uredbe o EFSI mora letno poročilo EIB Evropskemu parlamentu in Svetu vsebovati specifične informacije o skupnem tveganju, povezanem z operacijami financiranja in naložbenimi operacijami, izvedenimi v okviru EFSI, ter o unovčenjih jamstva.

3.Računovodska poročila

Finančne informacije v zvezi z EFSI so predstavljene v nadaljevanju, razdeljene pa so v tri oddelke: (1) finančni položaj Jamstvenega sklada EFSI na dan 31. decembra 2017, (2) operacije EFSI v okviru jamstva EU, ki jih je izvedla skupina EIB, na dan 31. decembra 2017 ter (3) finančni tokovi in pomembne proračunske transakcije v letu 2017.

3.1. Računovodski izkazi Jamstvenega sklada EFSI na dan 31. decembra 2017

Neto sredstva Jamstvenega sklada so na dan 31. decembra 2017 znašala 3 504 milijonov EUR. Sredstva so zajemala naložbeni portfelj, razvrščen kot razpoložljiv za prodajo (3 414 milijonov EUR), valutno terminsko prodajo USD s pozitivno neto sedanjo vrednostjo, razvrščeno kot finančna sredstva po pošteni vrednosti skozi presežek in primanjkljaj (6 milijonov EUR), kratkoročne bančne vloge (40 milijonov EUR) ter denarna sredstva in njihove ustreznike (44 milijonov EUR).

Kar zadeva izkaz poslovnega izida za leto 2017, je poslovni izid Jamstvenega sklada EFSI ob koncu leta znašal 2,4 milijona EUR. 10,6 milijona EUR je bilo ustvarjenega s prihodki od obresti, realiziranimi dobički od prodaje vrednostnih papirjev s stalnim donosom in dobičkom iz posojanja obveznic. Od tega so odšteti operativni in finančni stroški v višini 8,2 milijona EUR, ki vključujejo neto rezultat tečajne razlike valutnih terminskih poslov, uporabljenih za varovanje valutnega tveganja tistega dela portfelja, ki je bil denominiran v USD, in njegovo revalorizacijo zaradi tečajnih razlik.

3.2. Operacije EFSI v okviru jamstva EU

Izpostavljenost EU iz naslova jamstva v zvezi z izplačanimi zapadlimi operacijami EFSI skupine EIB je na dan 31. decembra 2017 znašala 10 128 milijonov EUR od pravne obveznosti v višini 16 000 milijonov EUR, za katero jamči EU. Znesek v višini 10 128 milijonov EUR je evidentiran kot pogojna obveznost v pojasnilih k računovodskim izkazom EU za leto 2017.

Operacije EFSI, ki jih je EIB upravljala v okviru dela za infrastrukturo in inovacije, so leta 2017 ustvarile prihodek v višini 61,0 milijona EUR za EU. Od tega zneska je bila na dan 31. decembra 2017 v računovodskih izkazih EU za leto 2017 evidentirana terjatev Komisije od EIB v višini 31,9 milijona EUR.

Kar zadeva operacije EFSI, ki jih je Evropski investicijski sklad upravljal v okviru dela za MSP, je EU leta 2017 približno 12,7 milijona EUR porabila v obliki upravnih pristojbin Evropskega investicijskega sklada. Znesek se Evropskemu investicijskemu skladu plača 30. junija 2018.

3.3.Finančni tokovi in pomembne proračunske transakcije v letu 2017

V letu 2017 je bila za financiranje Sklada prevzeta obveznost za proračunska sredstva v višini 2 641 milijonov EUR v zvezi z oblikovanjem rezervacij za Jamstveni sklad EFSI v skladu s Sklepom Komisije C(2017)706.

V Jamstveni sklad EFSI je bil med letom efektivno vplačan skupni znesek v višini približno 2 490 milijonov EUR. Večina tega zneska je bila iz odobritev plačil splošnega proračuna EU, znesek v višini 39,2 milijona EUR pa je bil povrnjen z računa EFSI (kot namenski prejemek), prav tako se je znesek v višini 0,4 milijona EUR prenesel kot dodatna odobritev ob koncu proračunskega leta.